《小至院内对月简诸同宿》
明代·王维桢

海东满月上金规，风后寒光湛玉墀。
出槛新梅浑失影，当阶老鹤淡无姿。
宵深霜露侵偏剧，节变星河望欲移。
坐待严城楼观晓，拟看云物共登危。

作者简介：（1507—1555）明陕西华州人，字允宁，号槐野。嘉靖十四年进士。历修撰、谕德，官南京国子祭酒，以省母归。适关中地震遇难。自负经世才，谙知九边要害，识文墨，不得少效于世。扼腕时事，好使酒谩骂。诗文效法李梦阳，有《槐野存笥稿》。